Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: ügyfél, illetve törvényes képviselője a törvényben meghatározott módon hozzájárul. Az 1991. évi LXIX. törvény 46/A. és
Paragraph Index: 922

47. §-ában felsorolt törvényi felmentések között nem szerepel az az eset, amikor a pénzintézet a pénzintézeti tevékenységre való jogosultságát írásbeli szerződés alapján más jogi személy útján gyakorolja. Nem helytálló az érintett bankok vezetőinek azon állítása, mely szerint az ügyfelek a Dunabank Rt. üzletszabályzatának elfogadásával hozzájárulásukat adták a pénzintézetek közötti adatátadáshoz. Az üzletszabályzat elfogadásával az ügyfelek nem adtak a Dunabank Rt. részére olyan felhatalmazást, mely alapot szolgáltatna a megbízással összefüggésben történt adatszolgáltatásra. A pénzintézeti törvény szerint banktitok akkor adható ki harmadik személynek, ha az ügyfél hozzájáruló nyilatkozata pontosan megjelöli a kiszolgáltatható banktitokkört, és azt közokiratba vagy teljes bizonyító erejű magánokiratba foglalták. A fenti tartalmi és formai követelményeknek megfelelő hozzájárulás jelen esetben azonban a bank és az ügyfelek között nem jött létre. A szakértő a két pénzintézet által kötött megállapodást, valamint a Bankfelügyelet határozatát jogszerűnek találta. Megállapította ugyanakkor, hogy a Dunabank Rt. akkor járt volna el a Pit. banktitokra vonatkozó rendelkezéseinek megfelelően, ha a megbízási szerződés bankfelügyeleti engedélyezését követően erről nemcsak értesítette volna ügyfeleit, hanem előzetes hozzájárulásukat is kérte volna a bankok közötti adattovábbításhoz. A szakértő álláspontja szerint a mulasztás döntő részben a Dunabank Rt.-vel szemben állapítható meg, azzal a kiegészítéssel, hogy az ING Bank Rt.-nek is meg kellett volna győződnie arról, hogy fennálltak-e az adatátadás törvényi feltételei. III. Az alkotmányos háttér, az ügy jogi megítélése Az Alkotmány 59. §-a alapján a Magyar Köztársaságban mindenkit megillet a magántitok és a személyes adatok védelméhez való jog. Az Alkotmánybíróság több határozata és az Adatvédelmi Biztos Irodájának joggyakorlata a személyes adatok védelméhez való jogot — e jog aktív oldalát is figyelembe véve — információs önrendelkezési jogként határozza meg. Ennek megfelelően mindenki maga rendelkezik magántitkainak és személyes adatainak feltárásáról és felhasználásáról. Személyes adatot tehát főszabályként csak az érintett beleegyezésével lehet felhasználni. A magántitok és a személyes adatok védelméhez való jog azonban nem abszolút jog, azt kivételesen az Alkotmány 8. § (2) bekezdésének megfelelően törvény korlátozhatja. Ezt az elvet fejezi ki a személyes adatok védelméről és a közérdekű adatok nyilvánosságáról

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes